## Rješenje kojim se društvu Ilirika vrijednosni papiri d.o.o. iz Zagreba, zabranjuje raspolaganje i isplata novčanih sredstava nalogodavcu Rimac Vlaić Karolini iz Zagreba, ostvarenih prodajom dionica izdavatelja Montmontaža d.d., Zagreb na Zagrebačkoj burzi d.d. transakcijom broj 462...

### NN 132/2006 (6.12.2006.), Rješenje kojim se društvu Ilirika vrijednosni papiri d.o.o. iz Zagreba, zabranjuje raspolaganje i isplata novčanih sredstava nalogodavcu Rimac Vlaić Karolini iz Zagreba, ostvarenih prodajom dionica izdavatelja Montmontaža d.d., Zagreb na Zagrebačkoj burzi d.d. transakcijom broj 462...

# Hrvatska agencija za nadzor financijskih usluga

**2991**

Sukladno odredbama članka 15. stavka 2., i 3. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
odredbi članka 15. stavak 2., 3. te stavka 4. točke 6. Zakona o tržištu
vrijednosnih papira (»Narodne novine« br. 84/02), u predmetu utvrđivanja
zakonitosti stjecanja vrijednosnih papira izdavatelja Montmontaža d.d. Zagreb,
Uprava Hrvatske agencije za nadzor financijskih usluga je, na sjednici održanoj
30. studenoga 2006. godine, donijela

## RJEŠENJE

I. Društvu Ilirika vrijednosni papiri d.o.o. iz Zagreba, Palmotićeva 10,
zabranjuje se raspolaganje i isplata novčanih sredstava nalogodavcu Rimac Vlaić
Karolini iz Zagreba, Ljubijska 85, ostvarenih prodajom dionica izdavatelja
Montmontaža d.d., Zagreb na Zagrebačkoj burzi d.d. transakcijom broj 462 od 4.
listopada 2006. godine, na rok od 60 dana od konačnosti ovog Rješenja.
II. Nalaže se društvu Ilirika vrijednosni papiri d.o.o. iz Zagreba da o
učinjenom iz točke I. ovog rješenja bez odgode obavijesti Agenciju.
III. Ovo Rješenje objavit će se u »Narodnim novinama«.

```
Obrazloženje
```

Dana 5. listopada 2006. Hrvatska agencija za nadzor financijskih usluga (dalje:
Agencija) donijela je Rješenje, klasa: UP/I-041-02/06-01/106, urbroj:
326-321/06-1, kojim se naložilo Središnjoj depozitarnoj agenciji d.d. da
obustavi sve radnje prijenosa vlasništva sa računa prenositelja na račun
stjecatelja, a na temelju svih transakcija sklopljenih na Zagrebačkoj burzi d.d.
3., 4. i 5. listopada 2006. godine, koje se odnose na trgovinu vrijednosnim
papirom oznake MMTZ-R-A izdavatelja Montmontaža d.d., u trajanju od 60 dana.
Agencija je 5. listopada 2006. godine započela istraživati okolnosti trgovanja
vrijednosnim papirom Montmontaža d.d. burzovne oznake MMTZ-R-A na Zagrebačkoj
burzi. U do sada izvršenom postupku nadzora Agencija je došla do saznanja da je
broker-zaposlenik brokerskog društva, koji je raspolagao povlaštenim
informacijama o dionicama izdavatelja Montmontaža d.d. (u smislu članka 105.
Zakona o tržištu vrijednosnih papira »Narodne novine« 84/02. dalje: Zakon),
koristio podatke koji predstavljaju poslovnu tajnu brokerskog društva.
U smislu članka 105. Zakona, broker se smatra osobom koja raspolaže povlaštenim
informacijama jer je on osoba koja u obavljanju svojih radnih zadaća, profesije
ili dužnosti saznaje za povlaštene informacije. Člankom 103. Zakona, povlaštenim
informacijama smatraju se sve činjenice koje nisu poznate javnosti, a odnose se
na jednog ili više izdavatelja vrijednosnih papira ili na vrijednosne papire,
koje bi, da su poznate javnosti, mogle utjecati na cijenu vrijednosnih papira.
Točkom I. Izreke Rješenja zabranjuje se brokerskom društvu Ilirika vrijednosni
papiri d.o.o. raspolaganje i isplata novčanih sredstava nalogodavcu Rimac Vlaić
Karolini, ostvarenih prodajom dionica izdavatelja Montmontaža d.d. na
Zagrebačkoj burzi d.d. transakcijom broj 462 od 4. listopada 2006. godine, na
rok od 60 dana od konačnosti ovog Rješenja.
Agencija smatra da postoji osnovana sumnja da je broker-zaposlenik brokerskog
društva, Rimac Vlaić Karolini neovlašteno, posredno ili neposredno, priopćio
elemente naloga za prodaju dionica Mont­montaže d.d., koje je doznao u okviru
obavljanja brokerskih poslova.
Osnovana sumnja da je Rimac Vlaić Karolina neovlašteno od brokera doznala za
nalog za prodaju dionica Montmontaža d.d. proizlazi iz sljedećih činjenica:
– Rimac Vlaić Karolina je 26. rujna 2006. godine dala nalog za kupnju dionica
Mont­montaže d.d., gotovo istovremeno kada će broker ponuditi dionice na prodaju
– Dionicama Mont­montaže d.d. do 26. rujna 2006. godine se nije uopće trgovalo
na burzama.
– Činjenica da je Rimac Vlaić Karolina dala nalog za kupnju nelikvidnog
vrijednosnog papira, da je bila spremna angažirati značajna novčana sredstva
(578.000 kuna), ukazuje da je Rimac Vlaić Karolina doznala za povlaštenu
informaciju.
Agencija smatra da je broker-zaposlenik brokerskog društva savjetovao sebi
bliske osobe da daju nalog za kupnju dionica Mont­montaže d.d., kako bi se
njihovi nalozi za kupnju izvršili sa nalogom za prodaju koje je izložilo
brokersko društvo u kojoj je broker zaposlen. Na ovaj način, grupi povlaštenih
investitora dana je mogućnost da prije drugih investitora kupe dionice Mont­montaže
d.d. te da ih u roku od 10 dana ponude na prodaju po gotovo dvostruko većoj
cijeni.
Navedenim ponašanjem, broker-zaposlenik brokerskog društva zlouporabio je
poslovnu tajnu brokerskog društva te je oštetio druge investitore koji nisu
imali priliku kupiti dionice po ponuđenoj cijeni.
Agencija nad osobama za koje postoji osnovana sumnja da su iskoristile
povlaštenu informaciju te 26. rujna 2006. dali nalog za kupnju dionice, provodi
postupak nadzora. Istim postupkom je svim osobama dana mogućnost da se izjasne o
navodima i činjenicama na kojima se ovo Rješenje temelji.
Dopisom od 27. listopada 2006. godine Agencija je dala mogućnost Rimac Vlaić
Karolini da se izjasni o činjenicama na kojima Agencija donosi ovo Rješenje.
Dana 3. studenoga 2006. godine Agencija je zaprimila očitovanje Rimac Vlaić
Karoline u kojem u bitnome izjavljuje da je broker-zaposlenik ovlaštenog društva
koje je zaprimilo nalog na prodaju dionica i kojeg osobno poznaje nudio dionice
na prodaju te ju je i na dan transakcija kontaktirao.
Agencija smatra da se očitovanjem Rimac Vlaić Karoline potvrđuje osnovana sumnja
o korištenju povlaštenih podataka.
Člankom 15. Zakona propisano je da kada utvrdi nezakonitosti i nepravilnosti
kojima se ugrožava funk­cioniranje tržišta kapitala u cjelini, položaj pojedinih
sudionika na tržištu kapitala ili postoji mogućnost nanošenja velike štete
Agencija će naložiti druge mjere koje su potrebne za uklanjanje posljedica koje
su nastale izvršenjem ili propuštanjem radnji od strane sudionika na tržištu
kapitala, a mogu utjecati na tržište u cjelini.
Agencija smatra da korištenje povlaštenih informacija kao nezakonitost i
nepravilnost ugrožava funk­cioniranje tržišta kapitala te da ugrožava položaj
pojedinih sudionika na tržištu kapitala.
Utvrdivši nezakonitosti i nepravilnosti kojima se ugrožava funk­cioniranje
tržišta kapitala u cjelini, položaj pojedinih sudionika na tržištu kapitala
Agencija ovim Rješenjem izriče druge mjere koje su potrebne za uklanjanje
posljedica koje su nastale izvršenjem ili propuštanjem radnji od strane
sudionika na tržištu kapitala, a mogu utjecati na tržište u cjelini, posljedice
koje se očituju u stavljanju svih drugih sudionika na tržištu kapitala u
podređeni položaj te ostvarivanju značajne protupravne imovinske koristi.
Sukladno članku 15. stavak 4. točka 6. Zakona, Agencija smatra potrebnim izreći
zabranu brokerskom društvu Ilirika vrijednosni papiri d.o.o. raspolaganja i
isplate novčanih sredstava nalogodavcu Rimac Vlaić Karolini, ostvarenih prodajom
dionica izdavatelja Montmontaža d.d. na Zagrebačkoj burzi d.d. transakcijom broj
462 od 4. listopada 2006. godine, na rok od 60 dana od konačnosti ovog Rješenja.
Člankom 64. stavkom 1. Zakona određeno je da je ovlašteno društvo obvezno
novčana sredstva koja mu doznače nalogodavci u svrhu plaćanja vrijednosnog
papira ili novčana sredstva od prodaje vrijednosnih papira držati na odvojenom
računu ili odvojenim računima (račun nalogodavca), koji su posebno u tu svrhu
otvoreni kod ovlaštenih institucija.
Stavkom 2. istog članka Zakona određeno je da sredstva s računa nalogodavca za
kupnju vrijednosnih papira mogu se koristiti samo prema njihovim nalozima.
Stavkom 3. istog članka Zakona određeno je da sredstva s računa nalogodavca
ostvarena prodajom vrijednosnih papira ovlašteno društvo je obvezno doznačiti
isključivo u korist računa nalogodavca.
S obzirom na činjenicu da postoji osnovana sumnja da sredstva ostvarena prodajom
vrijednosnih papira Montmontaža d.d. predstavljaju protupravno stečenu imovinsku
korist, ostvarenu kaznenim djelom, Agencija donosi ovakvu mjeru kako bi se u
daljnjem postupku utvrdilo postoje li elementi djela iz članka 149. Zakona.
Stoga je odlučeno kao u točki I. Izreke ovog Rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/06-01/106
Urbroj: 326-321/06-126
Zagreb, 30. studenoga 2006.

Predsjednik Uprave
**Ante Samodol**, v. r.

Rješenje, NN 132/2006-2991
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)